Pokrenuta prozvodnja u zeničkom Cimosu, cilj zaposliti 150 ljudi

Tri firme RM gradnja, Amer trans i braća Karić pokrenule su proizvodnju u preduzeću Cimos. Za početak je zaposleno 50 ljudi koji rade na obradi metala, izradi čeličnih konstrukcija u kooperaciji sa Fe metalom i uglavnom sa inostrano tržište.

“Mi smo imali sreću da smo već prije ove pandemije sklopili ugovore, zaposlili ljude i nabavili materijal te do sada nismo ni osjetili neke veće probleme”, kazao je Muhamed Tufekčić, jedan od vlasnika ovog preduzeća.

U ovom preduzeću, između ostalog proizvode i peći za topljenje aluminijuma za strane kupce.

“Ono na što smo ponosni jeste da ovdje radi oko 30 bravara i zavarivača koji su se zbog dobrih uslova koje nudimo vratili iz inostranstva kako bi radili u svojoj zemlji”, kazao je Tufekčić.

Fuad Kasumović, gradonačelnik Zenice pohvalio je i podržao rad te je, kako kaže, jako ponosan što je Gradska uprava pronašla lokalne investitore koji su, i u doba pandemije pokrenule posao i zaposlile više od 50 ljudi.

“Gradska uprava će i dalje ulagati u infrastrukuturu. Uložili smo 100 hiljada konvertibilnih maraka kako bismo ovim preduzećima koji gravitiraju na ovom području omogućili da imaju vlastiti parking prostor. Najbitnije je, da dok traje pandemija privatnici i privatne kompanije uz podršku Gradske uprave pokušavaju prebroditi ovu krizu i da što manje ljudi ostane bez posla”, kazao je Kasumović.

Prema riječima investitora, cilj je zaposliti više od 150 ljudi u ovom preduzeću.